b'\n_START_ARTICLE_\nFredmoen\n_START_PARAGRAPH_\nFredmoen Laksestue er et laksefiskemuseum ved Stordalselva mellom \xc3\x85rnes og St\xc3\xb8velfossen i \xc3\x85fjord. Engelske sportsfiskere holdt til p\xc3\xa5 Fredmoen fra ca. 1900 til 1980-tallet. Stedet er bevart i \xc2\xablakselordenes\xc2\xbb \xc3\xa5nd med interi\xc3\xb8ret er fra starten p\xc3\xa5 1900-tallet, og inneholder blant annet minner fra engelskmennenes tid. Museet brukes ogs\xc3\xa5 som selskapslokaler for mindre grupper. Leder for Fredmoens venner er Geir Berdahl (2016)._NEWLINE_Navnet Fredmoen er en fornorsking av navnet Lord Walshingham gav stedet: I was able to get to Norway in the true fishing season, as I still do, a house and salmon river of my own, which I have christened the Place of Peace.\n_START_SECTION_\nHistorie\n_START_PARAGRAPH_\nFredmoen var opprinnelig en husmannsplass under presteg\xc3\xa5rden, etablert p\xc3\xa5 1840-tallet. Plassen ble i 1899 solgt til engelskmannen Edwin Martin, som bygde hovedhuset, som stod ferdig i 1905. I 1910 ble eiendommen solgt til den engelske sportsfiskeren John de Grey, som i 1919 arvet sin halvbror Thomas de Greys barontittel og ble kjent som Lord Walsingham. Han gjestet \xc3\x85fjord om sommeren fram til 1927, med unntak av \xc3\xa5rene under f\xc3\xb8rste verdenskrig. Lord Walsingham skrev artikler om \xc3\x85fjord, utgitt i boka \xc2\xabFish\xc2\xbb i 1926. Under andre verdenskrig bodde unge \xc3\x85fjordsfamilier her. Den siste krigsvinteren var huset \xc2\xabflyktningbolig\xc2\xbb, idet en familie som var evakuert fra Finnmark bodde her. Etter krigen kom engelske familier tilbake til sitt ferieparadis ved Stordalselva, inntil de i 1989 solgte stedet til foreningen Fredmoens Venner, som restaurerte anlegget og n\xc3\xa5 driver stedet som laksefiskemuseum hvor de holder ulike arrangementer, samt driver utleievirksomhet.'